פיליפה לואיס

ראשית דרכו

לואיס נולד בז'רגואה דו סול, סנטה קטרינה שבברזיל למשפחה ממוצא פולני ואיטלקי. בגיל 10, בשנת 1995 נרשם פיליפה לואיס לקבוצת פיגיירנסה, מהעיר פלוריאנופוליס, בירת מדינת סנטה קטרינה. בשנת 2004 הגיע לראשונה לכדורגל האירופי, כאשר הושאל לאייאקס אמסטרדם מהארדיוויזי ההולנדית. באותה עונה זכה פיליפה לואיס יחד עם אייאקס באליפות ובמגן יוהאן קרויף, אף על פי שלא שיחק אף לא משחק אחד במדי הקבוצה. בסיום העונה נרכש פיליפה על ידי קבוצת רנטיסטאס האורוגוואית, אך הושאל מיד עם רכישתו לריאל מדריד, ושיחק עונה אחת במדי קבוצת המילואים שלה, ריאל מדריד קסטיליה.

דפורטיבו לה קורוניה

עם סיום חוזה ההשאלה של פיליפה לואיס למדריד, הושאל פיליפה לואיס לדפורטיבו לה קורוניה, עם אפשרות בחוזהו לרכישה בסכום של 2.2 מיליון אירו. בעונתו הראשונה בקבוצה פיליפה לא קיבל הזדמנויות רבות, אך עם עזיבתו של ז'ואן קפדבילה לויאריאל הפך לשחקן מפתח בהרכב דפורטיבו.
ב-10 ביוני 2008, עם סיום עונת 2007/2008, מומש סעיף הרכישה של פיליפה לואיס, והשחקן חתם על חוזה ל-5 עונות. בעונתו הראשונה כשחקן דפורטיבו השלים פיליפה לואיס 38 משחקי ליגה, כלומר שיחק בכל משחקי הלה ליגה באותה עונה.
ב-23 בינואר 2010, במהלך משחק בית מול אתלטיק בילבאו, ספג פיליפה לואיס פציעה חמורה בשוקיתו הימנית לאחר תיקול עם השוער גורקה אירייסוס. עד לפציעה שיחק פיליפה לואיס בכל משחקי הליגה של אותה עונה, ודפורטיבו עמדה במקום הרביעי בטבלה. למרבה הפלא, חזר פיליפה לואיס לשחק לאחר 4 חודשי היעדרות בלבד, ועזר לקבוצתו לסיים את העונה במקום ה-10.

אתלטיקו מדריד

ב-23 ביולי 2010 עבר פיליפה לואיס לאתלטיקו מדריד וחתם על חוזה ל-5 שנים. סכום ההעברה לא פורסם, אך על פי דיווחים עמד על כ-12 מיליון אירו. 
את הופעת הבכורה הרשמית שלו במדי אתלטיקו עשה ב-26 בספטמבר, נגד ריאל סרגוסה, כאשר בישל לבן ארצו, דייגו קוסטה את השער היחיד במשחק. פיליפה לואיס קיבל את תואר "איש המשחק" על משחק זה.
במהלך עונתו הראשונה של פיליפה לואיס באתלטיקו נאבק עם אנטוניו לופס גררו, בוגר מחלקת הנוער של אתלטיקו, על מקום בהרכב הראשון.
ב-10 באפריל 2011 כבש פיליפה לואיס את שער הבכורה שלו במדי אתלטיקו, בניצחון בית 3-0 על ריאל סוסיאדד.
בעונת 2011/2012 היה פיליפה לואיס שחקן הרכב ראשון, כאשר השלים 53 הופעות בעונה זו, בספרד ובליגה האירופית. ב-9 במאי 2012 השלים פיליפה לואיס 90 דקות בגמר הליגה האירופית נגד אתלטיק בילבאו, שהסתיים בניצחון 0-3 לאתלטיקו וזכייה במפעל.
עונת 2012/2013 החלה בזכייה של אתלטיקו בסופר קאפ האירופי, לאחר ששיחק פיליפה לואיס 90 דקות ואתלטיקו ניצחה 1-4 את צ'לסי. 
ב-17 במאי 2013 עזר פיליפה לואיס לאתלטיקו לנצח את ריאל מדריד בתוצאה 1-2 ולזכות בגביע המלך הספרדי. זהו היה הניצחון הראשון של אתלטיקו על ריאל מזה 14 שנים.
בעונת 2013/2014 זכה פיליפה לואיס עם אתלטיקו באליפות ספרד הראשונה של אתלטיקו מזה 18 שנים.
ב-16 ביולי 2014 סוכמה רכישתו של פיליפה לואיס על ידי צ'לסי, תמורת כ-24 מיליון אירו. הוא שיחק בקבוצה עונה אחת, ובסיומה חזר לאתלטיקו מדריד.
ב-23 ביולי 2019 חזר לברזיל וחתם לשנתיים וחצי בפלמנגו.

נבחרת לאומית

מכיוון שאביו של פיליפה לואיס, מויסס קסמירסקי, הוא בעל אזרחות פולנית, התאפשר לפיליפה לואיס לשחק עבור נבחרת פולין, אך הוא לא ניצל אפשרות זו.
ב-17 באוגוסט 2009 זומן לראשונה לנבחרת ברזיל, למשחק ידידות. הופעת הבכורה שלו במדים הלאומיים של ברזיל הייתה ב-12 באוגוסט 2009, כאשר נכנס כמחליף למרסלו שנפצע, במשחק נגד אסטוניה.
פיליפה לואיס גם שיחק נגד ונצואלה, במסגרת מוקדמות מונדיאל 2010, ב-15 באוקטובר 2009.
לואיס נכלל בסגל הנבחרת לקופה אמריקה 2015, עם הנבחרת הגיע עד לרבע הגמר. ב-17 בנובמבר 2015 הבקיע את שערו הראשון בנבחרת, בניצחון 3-0 על פרו במוקדמות מונדיאל 2018.